《楼上曲·金徒抱箭寒更起》
宋代·陈襄

金徒抱箭寒更起，寂寞孤成一千里。
姮娥擎出月华来，白玉楼台莹如水。
上有佳人红粉妆，妙年学得吹霓裳。
呼儿将出紫玉笛，一声天外流宫商。
清商欲尽何幽咽，曲调不成声断绝。
罗衣掩泪愁向天，手把瑶华歌一阕。
寒蟾出兮明星稀，良人阻兮天一涯，
凭轩遥望兮心伤悲，愿随鸿鹄兮高飞。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。